En rutinemæssig vandprøve fra Øster Hurup Vandværk har afsløret for højt indhold af coliforme bakterier. Derfor opfordres forbrugerne til at koge vandet.

Vandværket er i fuld gang med at opspore kilden til forureningen for at kunne udbedre fejlen hurtigst muligt, skriver værket i en meddelelse. Fordi området har mange sommerhuse, som også udlejes til turister, vil vandværket sikre, at eventuelle lejere i udlejede sommerhuse får besked om kogeanbefalingen.